KOMISIJOS REGLAMENTAS (EB) Nr. 345/2008
2008 m. balandžio 17 d.
nustatantis išsamias Tarybos reglamente (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų numatytos importo iš trečiųjų šalių tvarkos įgyvendinimo taisykles
(Nauja redakcija)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 11 straipsnio 4 dalį,
kadangi:
(1)
1992 m. sausio 14 d. Komisijos reglamentas (EEB) Nr. 94/92, nustatantis išsamias Reglamente (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų numatytos importo iš trečiųjų šalių tvarkos įgyvendinimo taisykles (2), buvo keletą kartų iš esmės pakeistas (3). Kadangi šį reglamentą reikia keisti dar kartą, siekiant aiškumo ji turėtų būti išdėstytas nauja redakcija.
(2)
Reglamentas (EEB) Nr. 2092/91 nustato, kad produktus, importuojamus iš trečiosios šalies, galima parduoti tik tuo atveju, jeigu jie yra pagaminti trečiojoje šalyje, taikančioje gamybos taisykles ir kontrolės priemones, kurios yra lygiavertės taikomoms Bendrijoje, ir įtrauktoje į sąrašą, kurį turi parengti Komisija.
(3)
Reikėtų sudaryti šį sąrašą. Taip pat reikėtų nustatyti išsamias trečiosios šalies prašymų nagrinėjimo taisykles, norint įtraukti jas į sąrašą.
(4)
Tam, kad minėta tvarka veiktų visose trečiosiose šalyse, turi būti identifikuotos įstaigos, atsakingos už Reglamento (EEB) Nr. 2092/91 11 straipsnio 3 dalies b punkte nurodyto sertifikato išdavimą.
(5)
Šiame reglamente numatytos priemonės atitinka Reglamento (EEB) Nr. 2092/91 14 straipsnio 1 dalyje nurodyto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 11 straipsnio 4 dalyje nurodytas trečiųjų šalių sąrašas yra pateikiamas šio reglamento I priede.
Šiame sąraše pateikiama visa reikalinga informacija apie kiekvieną trečiąją šalį, norint identifikuoti produktus, kuriems taikomos Reglamento (EEB) Nr. 2092/91 11 straipsnio 3 ir 4 dalyse nustatytos taisyklės, ir pirmiausia ši informacija:
a)
institucija, įstaiga arba įstaigos, kurios trečiojoje šalyje atsako už patikrinimo sertifikato išdavimą importuojant į Bendriją;
b)
trečiosios šalies kontrolės institucija ar institucijos ir (arba) tos trečiosios šalies pripažintos privačios įstaigos, kurioms suteikta teisė vykdyti patikrinimą.
Sąraše taip pat gali būti nurodyta:
-
tvarkymo įmonės ir eksportuotojai, kuriems taikoma kontrolės sistema,
-
produktai, kuriems taikomos taisyklės.
2 straipsnis
1. Gavusi trečiosios šalies atstovo prašymą, Komisija svarsto, ar įtraukti trečiąją šalį į I priede nurodytą sąrašą.
2. Per šešis mėnesius nuo tos dienos, kai gaunamas trečiosios šalies prašymas įtraukti į sąrašą, viena iš oficialių Bendrijos kalbų parengiami dokumentai, kuriuose Komisijai būtų pateikti visi duomenys, garantuojantys, kad produktai, kuriuos ketinama eksportuoti į Bendriją, atitinka Reglamento (EEB) Nr. 2092/91 11 straipsnio 3 dalyje nurodytas sąlygas.
Dokumentuose nurodoma tokia išsami informacija:
a)
žemės ūkio ir maisto produktų, kuriuos ketinama eksportuoti į Bendriją pagal Reglamento (EEB) Nr. 2092/91 11 straipsnio 3 ir 4 dalyse nustatytas taisykles, pavadinimai ir, jeigu įmanoma, kiekiai;
b)
gamybos taisyklės, taikomos trečiojoje valstybėje, visų pirma:
i)
Reglamento (EEB) Nr. 2092/91 I priede nurodyti pagrindiniai principai;
ii)
produktai, kuriuos leidžiama naudoti žemės ūkio produkcijos gamyboje, tokie kaip augalų apsaugos produktai, sanitarinės medžiagos, trąšos arba dirvos gerinimo produktai;
iii)
ne žemės ūkio kilmės ingredientai, kuriuos leidžiama naudoti perdirbtuose produktuose, o taip pat technologiniai procesai ir perdirbimo operacijos, kurias leidžiama vykdyti perdirbimo metu;
c)
kontrolės sistemos taisyklės ir įgyvendinimas trečiojoje šalyje:
i)
kontrolės institucijos trečiojoje šalyje ir (arba) privačios įstaigos, atsakingos už patikrinimą, pavadinimas;
ii)
žemės ūkio veiklos subjektų ir produktų tvarkymo įmonių išsamios patikrinimo taisyklės ir nuobaudos, taikomos pažeidimo atveju;
iii)
institucijos, įstaigos arba įstaigų, kurios trečiojoje šalyje atsako už importo į Bendriją sertifikatų išdavimą, pavadinimas ir adresas;
iv)
reikiama informacija apie taisyklių, reglamentuojančių gamybos procesą ir kontrolės sistemą, monitoringo organizavimą, įskaitant sertifikatų išdavimą; institucijos, atsakingos už tokią kontrolę ir priežiūrą, pavadinimas ir kiti duomenys;
v)
produktų tvarkymo įmonių ir eksportuotojų į Bendriją sąrašas; gamintojų skaičius ir dirbamos žemės plotas;
d)
jeigu įmanoma, nepriklausomų ekspertų vietoje atliktų patikrinimų ataskaitos dėl efektyvaus gamybos taisyklių ir kontrolės sistemos taisyklių, nurodytų b ir c punktuose, įgyvendinimo.
3. Svarstant prašymą dėl įtraukimo į trečiųjų šalių sąrašą, Komisija gali pareikalauti bet kokios papildomos informacijos, kad nustatytų, ar taisyklės, reglamentuojančios gamybą ir kontrolės sistemą trečiojoje šalyje atitinka Reglamento (EEB) Nr. 2092/91 nuostatas, įskaitant Komisijos pripažintų nepriklausomų ekspertų ataskaitų apie vietoje atliktą patikrinimą. Be to, jeigu reikalinga, Komisija gali organizuoti, kad jos paskirti ekspertai atliktų patikrinimą vietoje.
4. Trečiosios šalies įtraukimas į I priede nurodytą sąrašą gali būti susietas su sąlyga, kad nepriklausomi ekspertai parengtų ataskaitas apie pastoviai vietoje atliekamus patikrinimus dėl efektyvaus įgyvendinimo gamybos taisyklių ir kontrolės sistemos atitinkamoje trečiojoje šalyje. Be to, jeigu reikia, Komisija gali organizuoti, kad jos paskirti ekspertai atliktų patikrinimą vietoje.
5. Jeigu po to, kai trečioji šalis įtraukiama į I priede nurodytą sąrašą, bet kaip pakeičiamos joje galiojančios priemonės arba jų įgyvendinimas, trečioji šalis apie tai praneša Komisijai. Atsižvelgiant į tokią informaciją, gali būti pakeistos trečiosios šalies įtraukimo į I priede nurodytą sąrašą detalės arba atšaukti įtraukimą į šį sąrašą Reglamento (EEB) Nr. 2092/91 14 straipsnio 2 dalyje nurodyta tvarka; panašus sprendimas taip pat gali būti priimtas tuo atveju, jeigu trečioji valstybė nepateikė tokios informacijos, kuri minima šioje dalyje.
6. Jei po to, kai trečioji šalis įtraukiama į I priede nurodytą sąrašą, Komisija gauna bet kokios informacijos, keliančios abejonių dėl faktiško aprašytų priemonių įgyvendinimo, ji gali paprašyti atitinkamos trečiosios šalies pateikti būtiną informaciją, įskaitant vietoje nepriklausomų ekspertų atliktų patikrinimų ataskaitas, arba jos paskirti ekspertai gali atlikti patikrinimus vietoje. Remiantis tokia informacija ir (arba) ataskaitomis, Reglamento (EEB) Nr. 2092/91 14 straipsnio 2 dalyje nurodyta tvarka gali būti priimtas sprendimas sustabdyti įtraukimą; panašus sprendimas gali būti priimtas, jei trečioji šalis iki Komisijos prašyme numatytos galutinės datos nepateikė reikalaujamos informacijos arba jei trečioji šalis nesutiko, kad būtų atliekam patikrinimai vietoje, siekiant nustatyti atitikimą įtraukimo sąlygoms.
3 straipsnis
Reglamentas (EEB) Nr. 94/92 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal III priede pateiktą atitikmenų lentelę.
4 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 17 d.